Óvænt heimsókn forsetans í Þór
Veðrið leikur við gesti á Fiskideginum mikla á Dalvík í dag en þetta er með fjölmennari hátíðum hingað til. Forsetahjónin, Guðni Th. Jóhannesson og Eliza Reid, fóru um hafnarsvæðið í morgun og nutu leiðsagnar stjórnarformanns Fiskidagsins, Þorsteins Más Aðalsteinssonar, og yfirkokksins á svæðinu, Friðriks V. Um hádegið héldu þau svo til Reykjavíkur þar sem þau munu taka þátt í Gleðigöngunni.
Dalvíkingar gefa gestum sínum ókeypis að borða og réttirnir eru flestir hefðbundnir. Í bás Gríms kokks er hins vegar boðið upp á nýja rétti sem fara í verslanir eftir helgi og forsetahjónin fengu heimsfrumsýningu á þeim eða öllu heldur heimsfrumsmakk.
Forsetahjónin skoðuðu fiskasýninguna, sem Skarphéðinn Ásbjörnsson á veg og vanda af. Sérstaka athygli vakti kragaháfurinn (Chlamydoselachus anguineus) sem Skarphéðinn telur vera einn sjaldgæfasta fisk veraldar, en  þessi furðufiskur kom í troll Lundeyjar NS-14 djúpt suður af Færeyjum.
Varðskipið Þór er statt í Dalvíkurhöfn og þótt heimsókn í skipið hafi ekki verið í formlegri heimsóknardagskrá forsetans var ákveðið að kalla af bryggjunni upp í brú hvort ekki væri hægt að fá leiðangur um skipið og kíkja í heimsókn. Það var auðfengið og tóku Halldór Nellet skipherra og Eiríkur Bragason yfirstýrimaður á móti forsetahjónunum. Eins og sjá má á meðfylgjandi mynd fékkst annað sjónarhorn á hafnarsvæðið, Dalvík og Svarfaðardal, enda menn nokkuð hátt uppi í brúnni.
Í kvöld verða svo rokktónleikar, en fram að því geta gestir og gangandi gætt sér á alls konar fiskiréttum í boði fyrirtækja á svæðinu, en útbúnir voru 120 þúsund skammtar.
Veðrið leikur við gesti á Fiskideginum mikla á Dalvík í dag.
Forsetahjónin fóru um hafnarsvæðið í morgun og nutu leiðsagnar stjórnarformanns Fiskidagsins og yfirkokksins á svæðinu.
Dalvíkingar gefa gestum sínum ókeypis að borða og réttirnir eru flestir hefðbundnir.
Varðskipið Þór er statt í Dalvíkurhöfn.
Þótt heimsókn í skipið hafi ekki verið í formlegri heimsóknardagskrá forsetans var ákveðið að kalla af bryggjunni upp í brú hvort ekki væri hægt að fá leiðangur um skipið og kíkja í heimsókn.
Það var auðfengið og tóku skipherra og yfirstýrimaður á móti forsetahjónunum.